**Ylöjärven Keskusta VALTUUSTOALOITE**

**Valtuustoryhmä**

**Kustannustietoista valaistuksen strategiaa: Valaistus on palautettava kaupungin hoidettavaksi**

Me Ylöjärven keskustan valtuustoryhmässä näemme kunnan toimesta rakennettujen tievalaistusten siirtämisen yksityisten vastuulle epäonnistuneeksi. Siirto perusteltiin valtuustolle noin 60.000 euron vuotuisten käyttökustannusten - lähinnä sähkön - säästämisellä. Valtuustopäätöksen pohjana ollut säästö oli vanhalla lampputekniikalla laskettu vaikka LED-tuotteet olivat jo tunnettuja ja monissa kunnissa korvanneet vanhat lamput kokonaan. Koska valtuustossa hyväksytty valaisimien siirtäminen tiekunnille perustui vanhaan kustannusrakenteeseen, tulisi asia oikaista nyt.

Kaikki kaava-alueen ulkopuoliset taajamavalaistukset on tehty turvallisuuslähtökohdasta. Sopivia investointikohteita kysyttiin aikoinaan kyläyhdistyksiltä ja kyläyhdistykset selvittivät näkökulmia mm. koulujen henkilökunnan kanssa.

Toimimattomat varusteet luovat merkillisen ilmeen koko kaupungille. Ympäristökuvaa tulisi tarkastella nyt kriittisesti.

**Tekniikkaa:**

Progressiivisilla valaisimilla sähkön pohjakulutus on 2 % verrattuna vanhaan elohopealampputekniikkaan. Pohjakulutus tarkoittaa valaisemisen sähkönkulutusta kun kukaan ei liiku. Esimerkiksi aamuyöllä tai jos on kyseessä muuten vähän käytetty tienosa. Progressiivisissa valaisimissa valon määrä putoaa puolen tunnin kuluttua 15 % tasolle, ellei liikettä ole ollut. Teho putoaa enemmän eli 10 % tasolle. Luppoajan 15 % valaistustaso on parempi kuin huonoiksi hiipuneilla elohopealampuilla.

Yksinkertaiset progressiiviset valaisimet toimivat täysin itsenäisesti eikä hinta merkittävästi poikkea korkealuokkaisista kiinteän tehon valaisimista. Asiaan ei tarvitse sekoittaa huonoja kokemuksia ja isoja kustannuksia tuottaneita väyläohjauksia vaan valaisimet toimivat täysin itsenäisesti.

2 % luppoajan tehotasolla vertailuhinta on 60.000 euron sijaan 1200 euroa. Kiinteällä täydellä teholla vertailuhinta on 20 % eli 12.000 euroa. Tämä jälkimmäinen toteutuu ilman edistynyttä ohjaustekniikkaa. Valtuustopäätöksen pohjana jälkimmäinen lukema olisi ollut oikeampi kuin esitetty 60.000 euroa. Progressiivisilla valaisimilla isomman tehon käyttöaika on arvioitavissa 30 % luokkaan käyttöajasta kyläteillä. Yösammutuksen käyttö ei ole mitenkään järkevää säästämismielessä tällä ohjaustavalla.

Progressiivisia pientievalaisimia on ollut saatavilla jopa ilmaiseksi koekäyttöön.

Kehittyneen kylän ilmeeseen kuuluvat kylän valot kaikissa kunnan taajamissa riippumatta siitä onko taajama kaava-alueella vai kaava-alueen ulkopuolella.

Keskustan valtuustoryhmä toivoo kunnan toimesta jo rakennetun tievalojärjestelmän käyttämistä, säilyttämistä ja kehittämistä.

 Ylöjärvellä 3. kesäkuuta 2019